
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Stará Ľubovňa 1T/34/2025 8525010194 03. 11. 2025 JUDr. Erik Uhlár ECLI:SK:OSSL:2025:8525010194.2
ROZSUDOK V MENE SLOVENSKEJ REPUBLIKY Okresný súd Stará Ľubovňa, samosudca JUDr. Erik Uhlár, na hlavnom pojednávaní dňa 3. novembra 2025 v Starej Ľubovni v trestnej veci proti obžalovaným 1. ml. A. B. a 2. ml. C. D. pre prečin krádeže podľa § 212 ods. 1 písm. a) Trestného zákona spáchaný formou spolupáchateľstva podľa § 20 Trestného zákona, takto rozhodol: Obžalovaní: 1. ml. A. B., nar. XX.X.XXXX v E. F., trvale bytom E. F., v súčasnosti bytom C. XXXX/XX, E. F., 2. ml. C. D., nar. X.X.XXXX v E. F., trvale bytom G. XXXX/XXX, E. F., sú vinní, že dňa 12.12.2024 v čase okolo 13:40 hod. po predchádzajúcej vzájomnej dohode vošli do prevádzky cukrárne MARIANNA NOVA s.r.o., nachádzajúcej sa na Námestí gen. Štefánika 528/3, Stará Ľubovňa, kde potom ako uviedli predavačke, že čakajú na mamu, si sadli, následne v čase okolo 14:17 hod. obžalovaný ml. C. D. pozoroval, sledoval a zabezpečoval okolie prevádzky, ako aj samotné predavačky, pričom obžalovaný ml. A. B. sa presunul na okraj predajného pultu, odkiaľ zo spodnej časti pultu vzal do rúk plastovú priesvitnú krabicu s obsahom finančnej hotovosti vo výške 2.549,- eur, čo boli zálohy za vianočné zákusky, kde túto si následne vložil pod svoju bundu, ktorú mal v tom čase na sebe a z cukrárne potom obaja obžalovaní ml. C. D. a ml. A. B. odišli k OD Billa, ulica Za vodou, Stará Ľubovňa, kde si finančnú hotovosť rozdelili a potom vycestovali vlakom do mesta Poprad, kde si za odcudzenú finančnú hotovosť zakúpili oblečenie, potraviny, mobilný telefón značky REDMI, nabíjací adaptér značky SAMSUNG, peňaženku, cigarety, následne potom vycestovali do mesta Kežmarok, kde si za odcudzenú finančnú hotovosť, a to za sumu 500,- eur zakúpili OMV značky Citroen C3, žltej farby, VIN č. H., na ktoré upevnili EČ: C. z iného vozidla a s uvedeným vozidlom sa prepravili späť do Starej Ľubovne, kde si zostatok ukradnutej finančnej hotovosti uchovali v oblečení pri sebe, čím spôsobili spoločnosti MARIANNA NOVA s.r.o., Námestie gen. Štefánika 528/3, 064 01 Stará Ľubovňa, IČO: 52117871, škodu krádežou v sume 2.549,- eur, teda spoločným konaním si prisvojili cudziu vec tým, že sa jej zmocnili a spôsobili tak malú škodu, čím
spáchali
prečin krádeže podľa § 212 ods. 1 písm. a) Trestného zákona formou spolupáchateľstva podľa § 20 Trestného zákona. Za
to im súd
ukladá:
1. obžalovanému ml. A. B.:
Podľa § 189 ods. 2 Trestného zákona v spojení s § 42 ods. 1 Trestného zákona a § 41 ods. 1, ods. 2 Trestného zákona, za použitia § 117 ods. 1 Trestného zákona, s prihliadnutím podľa § 38 ods. 2 Trestného zákona na pomer a mieru závažnosti poľahčujúcich okolností a priťažujúcich okolností, súhrnný trest odňatia slobody na 32 /tridsaťdva/ mesiacov. Podľa § 49 ods. 1 písm. a) Trestného zákona súd obžalovanému výkon uloženého súhrnného trestu odňatia slobody podmienečne odkladá a podľa § 119 ods. 1 Trestného zákona súd obžalovanému určuje skúšobnú dobu na 36 /tridsaťšesť/ mesiacov. Podľa § 60 ods. 1 písm. c) Trestného zákona súd obžalovanému ukladá trest prepadnutia veci, a to: -osobného motorového vozidla CITROEN C3 s prideleným evidenčným číslom I., VIN: H., žltej farby, -otvoreného obalu cigariet Mars s obsahom 13 cigariet, -neotvorenej krabičky cigariet Winston (červené), -otvorenej krabičky cigariet L&M (červené) s obsahom 3 cigariet, -peňaženky čiernej farby bez označenia, -mobilného telefónu značky Redmi čiernej farby, -nabíjacieho adaptéra značky Samsung čiernej farby, -bielej košele značky H&M, -čiernej bundy značky FSBN s bielosivočiernymi vzormi. Podľa § 42 ods. 2 Trestného zákona súd zároveň zrušuje celý výrok o treste: -v rozsudku Okresného súdu Stará Ľubovňa sp. zn. 1T/30/2025 zo dňa 8.9.2025, právoplatnom dňa 8.9.2025, a to o upustení od uloženia súhrnného trestu menovanému obžalovanému s poukazom na trest, ktorý mu bol uložený rozsudkom Okresného súdu Stará Ľubovňa sp. zn. 1T/19/2025 zo dňa 16.6.2025, právoplatným dňa 16.6.2025, ako aj všetky ďalšie rozhodnutia na tento výrok obsahovo nadväzujúce, ak vzhľadom na zmenu, ku ktorej došlo zrušením, stratili podklad; -v rozsudku Okresného súdu Stará Ľubovňa sp. zn. 1T/19/2025 zo dňa 16.6.2025, právoplatnom dňa 16.6.2025, ktorým bol menovanému obžalovanému uložený trest odňatia slobody na 24 mesiacov a jeho výkon podmienečne odložený a určená skúšobná doba na 36 mesiacov, ako aj všetky ďalšie rozhodnutia na tento výrok obsahovo nadväzujúce, ak vzhľadom na zmenu, ku ktorej došlo zrušením, stratili podklad. 2. obžalovanému ml. C. D.: Podľa § 212 ods. 1 Trestného zákona v spojení s § 42 ods. 1 Trestného zákona a § 41 ods. 1 Trestného zákona, za použitia § 117 ods. 1 Trestného zákona, s prihliadnutím podľa § 38 ods. 2 Trestného zákona na pomer a mieru závažnosti poľahčujúcich okolností a priťažujúcich okolností, súhrnný trest odňatia slobody na 8 /osem/ mesiacov. Podľa § 49 ods. 1 písm. a) Trestného zákona súd obžalovanému výkon uloženého súhrnného trestu odňatia slobody podmienečne odkladá a podľa § 119 ods. 1 Trestného zákona súd obžalovanému určuje skúšobnú dobu na 20 /dvadsať/ mesiacov. Podľa § 60 ods. 1 písm. c) Trestného zákona súd obžalovanému ukladá trest prepadnutia veci, a to: -osobného motorového vozidla CITROEN C3 s prideleným evidenčným číslom I., VIN: H., žltej farby, -čiernej bundy značky FSBN (bez nápisov), -bielej košele značky H&M. Podľa § 42 ods. 2 Trestného zákona súd zároveň zrušuje celý výrok o treste v rozsudku Okresného súdu Stará Ľubovňa sp. zn. 1T/29/2025 zo dňa 14.7.2025, právoplatnom dňa 14.7.2025, ktorým bol menovanému obžalovanému uložený trest odňatia slobody na 3 mesiace a jeho výkon podmienečne odložený a určená skúšobná doba na 18 mesiacov, ako aj všetky ďalšie rozhodnutia na tento výrok obsahovo nadväzujúce, ak vzhľadom na zmenu, ku ktorej došlo zrušením, stratili podklad. Podľa § 287 ods. 1 Trestného poriadku súd ukladá obžalovaným spoločne a nerozdielne nahradiť poškodenej spoločnosti MARIANNA NOVA s.r.o., sídlom Námestie gen. Štefánika 528/3, 064 01 Stará Ľubovňa, IČO: 52117871, trestným činom spôsobenú škodu vo výške 1.080,35 eur a podľa § 288 ods. 2 Trestného poriadku poškodenú spoločnosť MARIANNA NOVA s.r.o., sídlom Námestie gen. Štefánika 528/3, 064 01 Stará Ľubovňa, IČO: 52117871, v prevyšujúcej časti s nárokom na náhradu škody voči obžalovaným odkazuje na civilný proces.
odôvodnenie: Po vyhlásení rozsudku na hlavnom pojednávaní sa prokurátorka, zástupkyňa orgánu sociálnoprávnej ochrany detí a sociálnej kurately, prítomní zákonní zástupcovia oboch obžalovaných, obhajcovia oboch obžalovaných a aj obaja obžalovaní vzdali odvolania, preto bol v zmysle § 172 ods. 2 Trestného poriadku vyhotovený zjednodušený písomný rozsudok, ktorý neobsahuje odôvodnenie. Keďže na hlavnom pojednávaní nebola prítomná osoba oprávnená konať v mene a na účet poškodenej spoločnosti, súd len k rozhodnutiu o nároku poškodenej na náhradu škody uvádza, že na jej náhradu obžalovaných zaviazal spoločne a nerozdielne, avšak iba v rozsahu 1.080,35 eur. Poškodená prostredníctvom svojej štatutárnej zástupkyne riadne a včas uplatnila v tomto konaní podľa § 46 ods. 3 Trestného poriadku voči obžalovaným nárok na náhradu škody vo výške 2.549,- eur. Dokazovaním na hlavnom pojednávaní je však preukázané, že v priebehu konania bolo z odcudzených peňazí zaistených 1.468,65 eur, ktoré boli poškodenej následne vrátené dňa 31.3.2025. Preto súd obžalovaných zaviazal na náhradu škody už iba v rozsahu rozdielu medzi výškou činom spôsobenej škody a uvedenou v konaní vrátenou sumou a v prevyšujúcej časti poškodenú, keďže napriek uvedenému vráteniu časti peňazí nevzala pôvodne uplatnený nárok na náhradu škody v dotknutej časti späť, odkázal na civilný proces. Poučenie: Proti tomuto rozsudku je prípustné odvolanie, ktoré možno podať na Okresnom súde Stará Ľubovňa do 15 dní od oznámenia tohto rozsudku. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku. Ak sa rozsudok oznamuje tak obžalovanému, ako aj jeho obhajcovi a zákonnému zástupcovi, plynie lehota od toho oznámenia, ktoré bolo vykonané najneskoršie. Odvolanie má odkladný účinok. Ak Trestný poriadok neustanovuje inak, rozsudok môže odvolaním napadnúť a) prokurátor pre nesprávnosť ktoréhokoľvek výroku, b) obžalovaný pre nesprávnosť výroku, ktorý sa ho priamo týka, okrem výroku o vine v rozsahu, v ktorom súd prijal jeho vyhlásenie, že je vinný alebo vyhlásenie, že nepopiera spáchanie skutku uvedeného v obžalobe, c) poškodený pre nesprávnosť výroku o náhrade škody, d) zúčastnená osoba pre nesprávnosť výroku o zhabaní veci. Osoba oprávnená podať odvolanie proti niektorému výroku rozsudku môže ho napadnúť aj preto, že taký výrok nebol urobený, ako aj pre porušenie ustanovení o konaní, ktoré predchádzalo rozsudku, ak toto porušenie mohlo spôsobiť, že výrok je nesprávny alebo že chýba. V neprospech obžalovaného môže rozsudok napadnúť odvolaním prokurátor; len čo do povinnosti na náhradu škody má toto právo aj poškodený, ktorý uplatnil nárok na náhradu škody. Podľa § 308 ods. 2 Tr. por., prospech obžalovaného môžu rozsudok odvolaním napadnúť okrem obžalovaného a prokurátora i príbuzní obžalovaného v priamom rade, jeho súrodenci, osvojiteľ, osvojenec, manžel a druh. Prokurátor môže tak urobiť i proti vôli obžalovaného. Ak je obžalovaný pozbavený spôsobilosti na právne úkony alebo ak je jeho spôsobilosť na právne úkony obmedzená, môže i proti vôli obžalovaného za neho v jeho prospech odvolanie podať aj jeho zákonný zástupca alebo jeho obhajca. Iným osobám uvedeným v § 308 ods. 2 okrem prokurátora sa končí lehota tým istým dňom ako obžalovanému. Opravné prostriedky v prospech mladistvého môže podať, a to i proti jeho vôli, aj orgán sociálnoprávnej ochrany detí a sociálnej kurately; lehota na podanie opravného prostriedku mu plynie samostatne. Rozsudok možno napadnúť odvolaním aj len v niektorej jeho časti alebo sa odvolania výslovne vzdať.

